Document ID: 32012D0210

VYKONÁVACIE ROZHODNUTIE KOMISIE
z 23. apríla 2012
o uznaní schémy Ensus voluntary scheme under RED for Ensus bioethanol production na preukázanie súladu s kritériami udržateľnosti podľa smerníc Európskeho parlamentu a Rady 2009/28/ES a 98/70/ES
(2012/210/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej článok 18 ods. 6,
so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív (2), zmenenú a doplnenú smernicou 2009/30/ES (3), a najmä na jej článok 7c ods. 6,
po konzultácii s poradným výborom zriadeným podľa článku 25 ods. 2 smernice 2009/28/ES,
keďže:
(1)
V smerniciach 2009/28/ES a 2009/30/ES sa ustanovujú kritériá udržateľnosti pre biopalivá. Odkazy na ustanovenia v článkoch 17 a 18 a v prílohe V k smernici 2009/28/ES by sa mali chápať aj ako odkazy na podobné ustanovenia v článkoch 7b a 7c a v prílohe IV k smernici 98/70/ES.
(2)
V prípadoch, keď sa biopalivá a biokvapaliny majú vziať do úvahy na účely uvedené v článku 17 ods. 1 písm. a), b) a c), členské štáty žiadajú hospodárske subjekty o preukázanie súladu biopalív a biokvapalín s kritériami udržateľnosti ustanovenými v smernici 2009/28/ES v článku 17 ods. 2 až 5.
(3)
V odôvodnení 76 smernice 2009/28/ES sa uvádza, že by sa malo zabrániť zbytočnému zaťaženiu priemyslu, a dobrovoľné schémy môžu pomáhať pri dosahovaní efektívneho riešenia potreby preukázania súladu s týmito kritériami udržateľnosti.
(4)
Komisia môže rozhodnúť, že dobrovoľná vnútroštátna alebo medzinárodná schéma preukazuje, že dodávky biopalív spĺňajú kritériá udržateľnosti stanovené v článku 17 ods. 3 až 5 smernice 2009/28/ES alebo že dobrovoľná národná alebo medzinárodná schéma merania úspory emisií skleníkových plynov obsahuje presné údaje na účely článku 17 ods. 2 tejto smernice.
(5)
Komisia môže takúto dobrovoľnú schému uznať na obdobie 5 rokov.
(6)
Keď hospodársky subjekt poskytne dôkaz alebo údaje získané v súlade so schémou, ktorú uznala Komisia, v rozsahu, ktorého sa týka rozhodnutie o tomto uznaní, členský štát nevyžaduje od dodávateľa poskytovanie ďalších dôkazov súladu s kritériami udržateľnosti.
(7)
Ensus voluntary scheme under RED for Ensus bioethanol production (ďalej len „schéma Ensus“) bola Komisii so žiadosťou o uznanie predložená 21. novembra 2011. Táto schéma sa vzťahuje na bioetanol z kŕmnej pšenice pochádzajúcej z EÚ, ktorú vyrobil závod Ensus One. Uznaná schéma bude dostupná prostredníctvom platformy transparentnosti zriadenej podľa smernice 2009/28/ES. Komisia zohľadní aspekty obchodnej citlivosti a môže sa rozhodnúť, že schému zverejní len čiastočne.
(8)
Posúdením schémy Ensus sa zistilo, že dostatočne zahŕňa kritériá udržateľnosti uvedené v smernici 2009/28/ES a taktiež uplatňuje metodiku hmotnostnej bilancie v súlade s požiadavkami článku 18 ods. 1 smernice 2009/28/ES.
(9)
Posúdením schémy Ensus sa zistilo, že spĺňa primerané štandardy spoľahlivosti, transparentnosti a nezávislosti auditu a zároveň je v súlade s metodickými požiadavkami prílohy V k smernici 2009/28/ES,
PRIJALA TOTO ROZHODNUTIE:
Článok 1
Dobrovoľná schéma Ensus voluntary scheme under RED for Ensus bioethanol production, žiadosť o uznanie ktorej bola Komisii predložená 21. novembra 2011, preukazuje, že dodávky biopalív spĺňajú kritériá udržateľnosti stanovené v článku 17 ods. 3, 4 a 5 smernice 2009/28/ES a v článku 7b ods. 3, 4 a 5 smernice 98/70/ES. Táto schéma obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
Ďalej sa môže použiť na preukázanie súladu s článkom 18 ods. 1 smernice 2009/28/ES a s článkom 7c ods. 1 smernice 98/70/ES.
Článok 2
1. Rozhodnutie je platné na obdobie 5 rokov od nadobudnutia jeho účinnosti. Ak schéma po prijatí rozhodnutia Komisie prejde obsahovými zmenami takého charakteru, že by mohli ovplyvniť základ tohto rozhodnutia, takéto zmeny sa neodkladne oznámia Komisii. Komisia posúdi oznámené zmeny s cieľom zistiť, či schéma aj naďalej primerane prihliada na kritériá udržateľnosti, pre ktoré bola uznaná.
2. Ak sa jasne preukáže, že v schéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu narušeniu týchto prvkov, Komisia môže svoje rozhodnutie zrušiť.
Článok 3
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 23. apríla 2012

Labels: 7
14
20